Sotib olingan reabilitatsiya texnik vositasi yoki ko‘rsatilgan xizmatlar uchun kompensatsiya to‘lash tartibi to‘g‘risidagi nizomni tasdiqlash haqida

“Nogironligi bo‘lgan shaxslarning huquqlari to‘g‘risida”gi O‘zbekiston Respublikasi Qonuniga muvofiq hamda sotib olingan reabilitatsiya texnik vositasi yoki ko‘rsatilgan xizmatlar uchun kompensatsiya to‘lash yo‘li bilan nogironlarga ijtimoiy yordam berish tartibini belgilash maqsadida Vazirlar Mahkamasi qaror qiladi: 
 1. Sotib olingan reabilitatsiya texnik vositasi yoki ko‘rsatilgan xizmatlar uchun kompensatsiya to‘lash tartibi to‘g‘risidagi nizom 1-ilovaga muvofiq tasdiqlansin.
 2. Sotib olingan reabilitatsiya texnik vositasi yoki ko‘rsatilgan xizmatlar uchun kompensatsiya to‘lash masalalarini ko‘rib chiqish bo‘yicha 2-ilovaga muvofiq tarkibda maxsus komissiya (keyingi o‘rinlarda Maxsus komissiya deb ataladi) tashkil etilsin.
 Maxsus komissiya (Xaitov) ikki hafta muddatda Maxsus komissiyaning ish reglamentini ishlab chiqsin va tasdiqlasin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin. 
 1. Ushbu Nizom “Nogironligi bo‘lgan shaxslarning huquqlari to‘g‘risida”gi O‘zbekiston Respublikasi Qonuniga muvofiq nogironligi bo‘lgan shaxslarga qonunchilikda belgilangan tartibda bepul berilishi kerak bo‘lgan, ular tomonidan o‘z hisobiga sotib olingan reabilitatsiya qilishning texnik vositasi yoki ko‘rsatilgan xizmatlar uchun kompensatsiya to‘lash tartibini belgilaydi. 
 2. Ushbu Nizom maqsadlari uchun quyidagi asosiy tushunchalardan foydalaniladi: 
 nogironligi bo‘lgan shaxslarni reabilitatsiya qilishning yakka tartibdagi dasturi — tibbiy-ijtimoiy ekspertiza asosida ishlab chiqilgan, nogironligi bo‘lgan shaxs uchun maqbul reabilitatsiya choralari majmui bo‘lib, ushbu choralar organizmning buzilgan yoki yo‘qolgan funksiyalarini, shuningdek nogironligi bo‘lgan shaxs mehnat faoliyatining muayyan turlarini bajarish qobiliyatini tiklashga, kompensatsiya qilishga qaratilgan tibbiy, ijtimoiy, kasbiy va jismoniy reabilitatsiya choralarini amalga oshirishning ayrim turlari, shakllari, hajmlari, muddatlari hamda tartibini o‘z ichiga olgan chora-tadbirlari kompleksi; 
 kompensatsiya — nogironligi bo‘lgan shaxsga (yoki uning qonuniy vakiliga) pul shaklida to‘lanadigan, nogironligi bo‘lgan shaxs tomonidan o‘z mablag‘lari hisobiga sotib olingan nogironligi bo‘lgan shaxslarni reabilitatsiya qilishning yakka tartibdagi dasturida nazarda tutilgan reabilitatsiya qilishning texnik vositasi yoki ko‘rsatilgan xizmatlar qiymatini qoplash.
 3. Sotib olinganligi uchun kompensatsiya to‘lash nazarda tutiladigan reabilitatsiya texnik vositalari yoki ko‘rsatilgan xizmatlarga quyidagilar kiradi:
 kreslo-aravachalar;
 kichik gabaritli aravachalar;
 eshitish moslamalari;
 hassalar va qo‘ltiqtayoqlar;
 reabilitatsiya texnik vositasini joriy ta’mirlash xarajatlari.
 4. O‘z mablag‘lari hisobiga:
 nogironligi bo‘lgan shaxslarni reabilitatsiya qilishning yakka tartibdagi dasturida nazarda tutilgan reabilitatsiya qilishning texnik vositasini sotib olgan;
 nogironligi bo‘lgan shaxslarni reabilitatsiya qilishning yakka tartibdagi dasturida nazarda tutilgan reabilitatsiya texnik vositasini joriy ta’mirlash bo‘yicha xizmatlarga haq to‘lagan nogironligi bo‘lgan shaxslar kompensatsiya olish huquqiga ega bo‘ladilar.
 5. Kompensatsiya Sotib olingan reabilitatsiya qilishning texnik vositasi yoki ko‘rsatilgan xizmatlar uchun kompensatsiya to‘lash masalalarini ko‘rib chiqish bo‘yicha maxsus komissiyaning (keyingi o‘rinlarda — Maxsus komissiya deb ataladi) qaroriga muvofiq to‘lanadi.
 Qoraqalpog‘iston Respublikasi, viloyatlar va Toshkent shahar tibbiy-ijtimoiy xizmatlarni rivojlantirish boshqarmalari (keyingi o‘rinlarda hududiy boshqarmalar deb ataladi) Maxsus komissiyaning ishchi organi (keyingi o‘rinlarda — ishchi organ) hisoblanadi.
 6. Nogironligi bo‘lgan shaxs yoki uning qonuniy vakili (keyingi o‘rinlarda — ariza beruvchi) kompensatsiya olish uchun hududiy boshqarmalarga quyidagi hujjatlarni taqdim etadi: 
 Maxsus komissiya tomonidan belgilanadigan shakl bo‘yicha kompensatsiya to‘lash to‘g‘risida ariza; 
 nogironligi bo‘lgan shaxsni tasdiqlaydigan hujjatning nusxasi;
 nogironligi bo‘lgan shaxslarni reabilitatsiya qilishning yakka tartibdagi dasturi nusxasi;
 tuman (shahar) tibbiy-ijtimoiy xizmatlarni rivojlantirish bo‘limining belgilangan tartibda reabilitatsiya qilishning texnik vositasi bilan ta’minlash uchun nogironligi bo‘lgan shaxs hisobga qo‘yilgan sana to‘g‘risidagi ma’lumotnomasi;
 reabilitatsiya qilishning texnik vositasi sotib olinganligi yoki xizmatlar ko‘rsatilganligini tasdiqlaydigan chek, kvitansiya, talon, chipta va ularga tenglashtirilgan boshqa hujjatning nusxasi;
 reabilitatsiya qilishning texnik vositasining texnik pasporti nusxasi.
 7. Ariza beruvchi tomonidan ushbu Nizomning 6-bandiga muvofiq taqdim etilgan hujjatlar besh kun mobaynida hududiy boshqarmalar tomonidan kompensatsiya to‘g‘risidagi masalani ko‘rib chiqish uchun Maxsus komissiyaga kiritadi.
 9. Hujjatlar hududiy boshqarmalardan tushgan sanadan boshlab, ikki hafta muddatda Maxsus komissiya taqdim etilgan hujjatlarni ko‘rib chiqadi va nogironligi bo‘lgan shaxs o‘z mablag‘lari hisobiga sotib olgan reabilitatsiya qilishning texnik vositasi yoxud ko‘rsatilgan xizmatlar uchun kompensatsiya to‘lash yoxud kompensatsiya to‘lashni rad etish to‘g‘risida qaror qabul qiladi.
 10. Maxsus komissiya, agar uning majlisida Maxsus komissiya a’zolarining kamida uchdan ikki qismi qatnashsa, qaror qabul qilish huquqiga ega bo‘ladi. Maxsus komissiyaning qarorlari uning ushbu majlisda hozir bo‘lgan a’zolarining ko‘pchilik ovozi bilan qabul qilinadi. Ovozlar teng bo‘lib qolgan taqdirda Maxsus komissiya rahbarining ovozi hal qiluvchi ovoz hisoblanadi.
 11. Kompensatsiya to‘lashni rad etish to‘g‘risidagi qaror:
 reabilitatsiya qilishning texnik vositasi nogironligi bo‘lgan shaxslarni reabilitatsiya qilishning yakka tartibdagi dasturida nazarda tutilmagan;
 ushbu Nizomning 6-bandida nazarda tutilgan hujjatlar to‘liq hajmda taqdim etilmagan hollarda qabul qilinadi.
 12. Maxsus komissiya tomonidan kompensatsiya to‘lashni rad etish to‘g‘risida qaror qabul qilingan taqdirda hududiy boshqarma tegishli qaror qabul qilingandan keyin 3 ish kuni mobaynida ariza beruvchiga rad etishning asoslangan sabablarini ko‘rsatgan holda yozma javob yuboradi.
 13. Kompensatsiya to‘lashni rad etish uchun asos bo‘lgan tegishli sabablar ariza beruvchi tomonidan bartaraf etilgan taqdirda, ariza beruvchi Maxsus komissiyaga takroran murojaat qilish huquqiga ega bo‘ladi.
 Kompensatsiya to‘g‘risidagi hujjatlarni takroran ko‘rib chiqishda rad etish to‘g‘risidagi qarorda nazarda tutilmagan yangi talablar qo‘yilishiga yo‘l qo‘yilmaydi.
 14. Ariza beruvchi kompensatsiya to‘lashni rad etish to‘g‘risidagi qaror ustidan sudga shikoyat qilish huquqiga egadir.
 15. Kompensatsiya reabilitatsiya qilishning texnik vositasi yoxud ko‘rsatilgan xizmatlarning o‘rtacha qiymatidan ortiq bo‘lmagan miqdorda to‘lanadi.
 16. Kompensatsiya respublika budjetida ushbu maqsadlar uchun nazarda tutilgan mablag‘lar doirasida to‘lanadi.
 17. Reabilitatsiya qilishning texnik vositasining o‘rtacha qiymati Hududiy boshqarmalar tomonidan joriy yilda belgilangan tartibda o‘tkaziladigan tender savdolari asosida buyurtmalar joylashtirilgan tegishli reabilitatsiya texnik vositasi narxiga teng bo‘lgan summada belgilanadi.
 Xizmatlarning o‘rtacha qiymati joriy yilda ushbu vositalarni ishlab chiqaruvchilar tomonidan belgilangan reabilitatsiya qilishning texnik vositalarini ta’mirlashga tariflar va baholar asosida belgilanadi.
 18. Kompensatsiya to‘lash uchun pul mablag‘lari Maxsus komissiyaning qarori asosida hududiy boshqarmalarning hisob raqamidan o‘tkaziladi. 
 Kompensatsiya belgilangan tartibda nogironligi bo‘lgan shaxs yashaydigan joydagi Xalq banki bo‘limi orqali amalga oshiriladi.
 19. Hududiy boshqarmalar nogironligi bo‘lgan shaxslarga kompensatsiya to‘lash uchun tushgan mablag‘lar hisobini belgilangan tartibda Moliya vazirligi G‘aznachiligining bo‘limlarida ochilgan shaxsiy hisobravaraqlarida yuritadilar.
 20. Kompensatsiya Maxsus komissiya tomonidan qaror qabul qilingan kundan boshlab 10 kun mobaynida to‘lanadi.
 21. Ishchi organ yilning har choragida belgilangan muddatlarda Moliya vazirligiga tumanlar (shaharlar) bo‘yicha nogironligi bo‘lgan shaxslarga sotib olingan reabilitatsiya qilishning texnik vositasi yoxud ko‘rsatilgan xizmatlar uchun kompensatsiya to‘langanligi to‘g‘risidagi hisobotni belgilangan tartibda taqdim etadi.
 22. Mazkur Nizom talablari buzilishida aybdor bo‘lgan shaxslar qonunchilikda belgilangan tartibda javob beradilar.